Bangladesh hukumati rohinja musulmonlarini muntazam toshqinlarga uchrovchi Bxasan Char oroliga ko‘chirib o‘tkazmoqda. Orol Bengal ko‘rfazida joylashgan bo‘lib, hukumatda ta’kidlanishicha, bir necha ming rohinja u yerga ko‘chib o‘tishga rozilik bergan. Hammasi bo‘lib orolga 100 ming musulmon ko‘chiriladi. Hozir ular Koks-Bazar shahrida joylashtirilgan. “Biz ko‘chirishni keyingi oydan boshlamoqchimiz. Qochqinlar bosqichma-bosqich ko‘chiriladi. Mutasaddi idoralarimiz u yerga ko‘chishni istayotganlar ro‘yxatini tuzmoqda”, deb aytgan amaldorlardan biri. Huquq himoyachilari Bangladeshning bu qaroridan tashvish bildirgan. Orol bir necha marotaba toshqinlar ostida qolgan. Bundan tashqari, u uzoqda joylashgan. 2017 yilda Myanmada rohinjalar va hukumat qo‘shinlari o‘rtasida ixtilof boshlangandan keyin 700 ming rohinja Bangladeshga qochgandi. Harbiylar bir yil ichida 20 ming musulmonni o‘ldirgan.